
Előterjesztés
a Közgyűlés részére

Tisztelt Közgyűlés!

Jelen előterjesztésben a Fővárosi Önkormányzat által fenntartott oktatási intézményekben nyilvántartott egyes szolgálati lakásoknak a lakásállományból való kivonására és intézményi területbe vonására teszek javaslatot, mely a Jelky András Ruhaipari és Művészeti Szakközépiskolában 1 lakás kiváltására, a Veres Pálné Gimnáziumban 1 lakás megszüntetésére, a Teleki Blanka Közgazdasági Szakközépiskolában 1 lakás bérlőjének elhelyezésére vonatkozik.
A lakások és helyiségek bérletére, valamint az elidegenítésükre vonatkozó egyes szabályokról szóló 1993. évi LXXVIII. törvény 75. § (2) bekezdése alapján a Fővárosi Önkormányzatnak a bentlakó  két bérlővel szemben elhelyezési kötelezettsége áll fenn. 
Az oktatási intézményekben lévő szolgálati lakások elhelyezkedése és kialakítása nem teszi lehetővé - az intézményhez kapcsolható szolgálati lakás funkción túl - önálló lakásként való hasznosításukat. Ezért mindhárom esetben intézményi területbe vonásukra teszek javaslatot. 
Az érintett három lakás esetében a továbbiakban lakás jellegű használatra nincs intézményi igény, az intézmények a bentlakók által ellátott őrzési, felügyeleti feladatokat munkaszervezéssel és egyéb megoldásokkal váltják/váltották ki. A megszüntetett lakások területét intézményi körbe vonással, oktatási célra kívánják használni. A Fővárosi Önkormányzat vagyonkataszterében az érintett ingatlanok „korlátozottan forgalomképes” besorolásúak.
A Fővárosi Önkormányzat vagyonáról, a vagyontárgyak feletti tulajdonosi jogok gyakorlásáról szóló 75/2007.(XII.28.) Főv.Kgy. rendelet (továbbiakban: Vagyonrendelet) 17.§ szerint „A korlátozottan forgalomképes vagyontárgyak felett a tulajdonosi jogokat - értékhatártól függetlenül - a Fővárosi Közgyűlés gyakorolja”. 
A Vagyonrendeletben foglalt szabályozást figyelembe véve javaslom a T. Közgyűlésnek, hogy az érintett ingatlanok esetében hozzon döntést a szolgálati lakások lakás jellegének a megszüntetéséről és a kapcsolódó intézkedések megtételéről.

A Jelky András Ruhaipari és Művészeti Szakközépiskola (1084 Budapest, Rákóczi tér 4.) feladatát a Budapest VIII. kerület 34900 helyrajzi szám alatt felvett, természetben a Budapest VIII. Rákóczi tér 4. szám alatti, a Fővárosi Önkormányzat tulajdonában lévő ingatlanban látja el. Az ingatlanban lévő lakás két szobás, alapterülete 57 m2, a WC és fürdőszoba a lakáson kívül, intézményi vizesblokkban biztosított. A lakásban érvényes, határozatlan idejű lakásbérleti szerződés alapján lakik a jelenlegi bérlő, bentlakó portás-házfelügyelőként.
Az intézmény a lakás területét a feladatellátáshoz az épület alagsorában kialakított oktatási helyiségek kiváltására kívánja használni, annak érdekében, hogy az alagsorban fennálló és megoldhatatlan vizesedési problémák miatti egészségtelen körülményeket megszüntesse. Ezt szolgálná a bentlakó kihelyezése és a helyiségcsoport szolgálati lakás jellegének a megszüntetése, ezért javaslom a lakásbérleti jogviszony közös megegyezéssel történő megszüntetésének kezdeményezését.
Az intézmény 2010-ben elkészíttette és 2011-ben aktualizáltatta a szolgálati lakás értékbecslését (1. és 2. sz. melléklet), mely szerint a lakás forgalmi értéke 6.900.000,- Ft. A lakás kiváltásához szükséges fedezet Budapest Főváros Önkormányzata 2011. évi fejlesztési tervében az „A/1 8403 Önkormányzati fejlesztések” címen a Lakásgazdálkodási feladatok „1 Lakásmobilitás dologi kiadásai” között 8,6 millió Ft összeg erejéig rendelkezésre áll. Javaslom, hogy a 29/2006.(VI.12.) Főv. Kgy. számú, a Fővárosi Önkormányzat tulajdonában lévő önkormányzati lakások bérletéről, a lakbérek mértékéről, valamint a Fővárosi Önkormányzatot megillető bérlő kiválasztási jogok hasznosításának szabályairól szóló rendelet (Lakásrendelet) 33. § (4) bekezdése alapján a lakás kiváltása pénzbeli térítés megfizetésével történjen az oktatási feladatellátás biztosítása, mint különösen fontos fővárosi érdek fennállása és a cserelakás állomány szűkössége miatt. Javaslom a pénzbeli térítés mértékét a forgalmi érték 100%-ában meghatározni, a Pénzügyi és Költségvetési Bizottság fenti rendelet szerint biztosított véleményezési jogának eseti elvonásával. Az intézmény a bérlővel egyeztetést folytatott, aminek során a bérlő előzetesen elfogadta a lakás megváltását az értékbecslésben szereplő 6,9 M Ft összeggel.
A szolgálati lakás tanteremmé alakításához az érintett helyiségekben burkolatcsere és javítás, válaszfal bontása, festés és mázolás végzendő el, az ehhez szükséges összesen 880 eFt fedezetet az intézmény költségvetésében egyszeri céljellegű előirányzatként javaslom biztosítani. Ennek érdekében a „9114 Céltartalék az önkormányzati szerkezetátalakításhoz kapcsolódó kiadásokra” cím előirányzatának 880 eFt-tal történő csökkentésével egyidejűleg egyszeri jelleggel szükséges megemelni a:
„3507 Jelky András Ruhaipari és Művészeti Szakközépiskola” cím
támogatási és kiadási előirányzatát			880 eFt-tal
ebből dologi kiadás					880 eFt
A Veres Pálné Gimnázium (1053 Budapest, Veres Pálné utca 38.) feladatát a Budapest V. kerület 24049 helyrajzi szám alatt felvett, természetben a Budapest V. Veres Pálné utca 36-38. szám alatti ingatlannak a Fővárosi Önkormányzat tulajdonában lévő 5561/10000 tulajdoni illetőségű területén és a 24051 helyrajzi számú, természetben a Budapest V. Bástya utca 6. szám alatti, a Belváros-Lipótváros Budapest V. kerület Önkormányzata tulajdonában lévő, és általa az intézmény kizárólagos használatára átadott ingatlanrész helyiségeiben (tornaterem, kiszolgáló és üzemeltetési funkciójú helyiségek) látja el. 
A gimnázium 24049 helyrajzi számon lévő ingatlanában 1 db 54 m2 alapterületű szolgálati lakás volt, melynek bérlője kiköltözött. Az így kiürített helyiségeket a szűkös tanterem ellátottság enyhítésére az intézmény jelenleg is oktatási célra használja. Átalakítás a továbbiakban nem szükséges, ezért pénzügyi támogatást a rendezés nem igényel. Az osztatlan közös tulajdonban lévő ingatlanra vonatkozóan 2008-ban a tulajdonostársak között „Megállapodás ingatlan használatának megosztásáról” került megkötésre, mely rögzítette a felek által kizárólagosan használt területeket. A szolgálati lakás területe a megállapodás szerint az intézmény által kizárólagosan használt területen van. Az osztatlan közös tulajdonban lévő ingatlanra vonatkozó használatról szóló megállapodás alapján szükséges az ingatlanban lévő lakás vonatkozásában a másik tulajdonostárs a Veres Projekt 2007 Ingatlanforgalmazó Kft. tájékoztatása. Javasolom a szolgálati lakás jelleg megszüntetését és területének intézményi funkcióba vonását.

A Teleki Blanka Közgazdasági Szakközépiskola (1095 Budapest, Mester utca 23.) feladatát a Budapest IX. kerület 37863 helyrajzi szám alatt felvett, természetben a Budapest IX. Mester utca 23. szám alatti, a Fővárosi Önkormányzat tulajdonában lévő ingatlanban látja el. Az ingatlanban lévő lakás 51,2 m2 alapterületű, jelenleg az intézmény gondnoka a bérlő, akinek szerződése az alkalmazás idejére szól. 
Az intézmény a továbbiakban nem kíván bentlakó gondnokot foglalkoztatni, ezért a bérlővel történt egyeztető tárgyalásokkal előkészítette a szolgálati lakás megszüntetését. Az előzetes egyeztetések alapján a jelenlegi lakó a IX. kerületen kívül is elfogadna bérlakást. Az intézmény létszámadatai alapján a lakás területének intézményi területbe vonása indokolt, ezért javasolom cserelakás biztosításával a bérlő kihelyezését, és a lakás átminősítését intézményi funkcióra. Az intézmény a helyiségcsoportot jelen állapotában használatba tudja venni leválasztott folyosói helyiségek kiváltására, ezért az intézmény költségvetésében nem szükséges külön fedezet biztosítása e célra.

Kérem a Tisztelt Közgyűlést a javaslatok megtárgyalására és a határozati javaslatok elfogadására.

Határozati javaslatok
A Fővárosi Közgyűlés úgy dönt, hogy:





A Jelky András Ruhaipari és Művészeti Szakközépiskolában (1084 Budapest, Rákóczi tér 4.) lévő szolgálati lakás célját szolgáló helyiségcsoport lakásjellegét meg kívánja szüntetni és oktatási célú helyiségekké kívánja átminősíteni.
Felkéri a főpolgármestert, hogy az átminősítéshez, valamint a bentlakó bérleti jogának pénzbeli megváltásához a szükséges intézkedéseket tegye meg. 
Határidő: 	a pénzbeli megváltáshoz fedezetet biztosító költségvetési rendelet-módosítás hatályba lépését  követően azonnal
Felelős: 	Főpolgármester


2.

Eseti jelleggel elvonja a Pénzügyi és Költségvetési Bizottságra a 29/2006.(VI.12.) Főv. Kgy. sz. rendelet 33. § (4) bekezdésében átruházott véleményezési hatáskört és hozzájárul a Jelky András Ruhaipari és Művészeti Szakközépiskolában (1084 Budapest, Rákóczi tér 4.) lévő szolgálati lakásbérlet pénzbeli megváltásánál a térítés mértékének a forgalmi érték 100%-ában történő meghatározásához, valamint kötelezettséget vállal a kiváltásához szükséges fedezet biztosítására 6,9 M Ft összegben, a „8403 Önkormányzati fejlesztések” címen belül a „Lakásmobilitás (dologi kiadások)” cím terhére.
határidő:	azonnal
felelős: 	Tarlós István

3.

Egyetért a Jelky András Ruhaipari és Művészeti Szakközépiskolában lévő szolgálati lakásnak a lakásjelleg megszüntetése utáni tanteremmé alakításával és ehhez 880 eFt értékben forrást biztosít, ennek érdekében a „9300 Általános tartalék” cím előirányzatát csökkenti 880 eFt-tal és ezzel egyidejűleg egyszeri jelleggel azonos összeggel megemeli a „3507 Jelky András Ruhaipari és Művészeti Szakközépiskola” cím támogatási és kiadási, azon belül dologi kiadás előirányzatát.
határidő:	a Fővárosi Közgyűlés soron következő rendeletmódosító ülése
felelős: 	Tarlós István




4.
Felkéri a főpolgármestert, hogy a szükséges költségvetési rendelet-módosítást terjessze a Közgyűlés elé.
határidő:	a soron következő költségvetési rendelet-módosításkor
felelős: 	Tarlós István



1. 

A Veres Pálné Gimnáziumban található, Budapest V. ker. 24049 helyrajzi számú, természetben Budapest V. Veres Pálné utca 36-38. sz. alatti ingatlanban lévő lakás vonatkozásában, mint az egyik tulajdonostárs át kíván minősíteni 1db 54m2 szolgálati lakás célját szolgáló helyiségcsoportot és meg kívánja szüntetni annak lakásjellegét. Felkéri a főpolgármestert, hogy az ehhez szükséges intézkedéseket tegye meg, valamint az osztatlan közös tulajdonban lévő ingatlan tulajdonostársát,a Veres Projekt 2007. Ingatlanforgalmazó Kft-t a használatról szóló megállapodásban foglaltak szerint tájékoztassa előzőekről.
határidő:	60 nap
felelős: 	Tarlós István


A Teleki Blanka Közgazdasági Szakközépiskolában (1095 Budapest, Mester utca 23.) lévő szolgálati lakás bérleti szerződését cserelakás biztosításával meg kívánja szüntetni. Ennek érdekében módosítja az 1579/2011. (06.09.) Főv. Kgy. határozatát azzal, hogy a tulajdonában lévő üres és várhatóan megüresedő „átmeneti” és „egyéb” lakások esetén 1 db lakást az oktatási ágazatban elhelyezési kötelezettség teljesítése céljára használ fel. Elviekben egyetért a bérleti szerződés megszüntetését követően a lakás átminősítésével helyiséggé.
Felkéri a főpolgármestert, hogy tegye meg a szükséges intézkedéseket az oktatási célú helyiségek kialakítása céljából a jelenlegi bérlőnek cserelakásban történő elhelyezése és annak megtörténte után a helyiségcsoport lakásjellegének megszüntetése érdekében, az erről szóló előterjesztést pedig terjessze az illetékes testület elé döntésre. 
határidő:	a bérlő kihelyezésének a napja
felelős: 	Tarlós István


Határozathozatal módja: a 2. és 3. sz. határozat meghozatalához minősített, az 1., és 4-6. határozatok meghozatalához egyszerű szavazattöbbség szükséges.
Budapest, 2011. „                      " „     ”
	Csomós Miklós
főpolgármester-helyettes

	Láttam:

	Sárádi Kálmánné dr.
főjegyző






mellékletek:
1. Ingatlanforgalmi szakértői vélemény a Bp., VIII. Rákóczi tér 4. sz. alatti, 34900 hrsz-on lévő Jelky András Szakközépiskolában lévő lakásról (2010. augusztus)
2. Aktualizáló értéktanúsítvány (2011. május)

